DTAC
DTACหุ้นในกลุ่มสื่อสารโดยเฉพาะบริษัทที่ให้บริการโทรศัพท์มือถือในปีนี้ได้รับความสนใจเป็นลำดับต้นๆ ของตลาด
27 มี.ค. 2555

โดย...จิตรา อมรธรรม
DTACหุ้นในกลุ่มสื่อสารโดยเฉพาะบริษัทที่ให้บริการโทรศัพท์มือถือในปีนี้ได้รับความสนใจเป็นลำดับต้นๆ ของตลาด ราคาหุ้นไม่ว่าจะเป็น ADVANC, DTAC, TRUE, INTUCH ปรับตัวขึ้นค่อนข้างโดดเด่นกว่าหุ้นในกลุ่มอื่นๆ พัฒนาการและความคาดหวังในการประมูล 3G เป็นแรงขับเคลื่อนหลักที่มีต่อราคาหุ้นในกลุ่มนี้ ในช่วงนี้นักวิเคราะห์เริ่มมีการคาดการณ์ผลประกอบการไตรมาสแรกของ ADVANC และ DTAC ซึ่งในสัปดาห์นี้ขอนำเสนอบทวิเคราะห์ DTAC เพราะเป็นหุ้นที่ FSS แนะนำสำหรับราคาหุ้นปัจจุบัน เนื่องจากมีส่วนต่างจากราคาเป้าหมายมากที่สุดในกลุ่ม
คาดกำไรสุทธิ 1Q12 เพิ่มขึ้น 33% QQ
แต่ลดลง 5% Y-Y 
นักวิเคราะห์ FSS คาดกำไรสุทธิ 1Q12 ที่ 3,160 ล้านบาท เพิ่มขึ้น 33% จากไตรมาสก่อนที่มีรายการพิเศษรายการปรับปรุงสินทรัพย์ภาษีเงินได้รอตัดบัญชีจำนวน 307 ล้านบาท แต่ลดลง 5% Y-Y โดย 1Q11 มีรายการพิเศษจากกำไรอัตราแลกเปลี่ยน 107 ล้านบาท
กำไรปกติเพิ่มขึ้น 18% Q-Q
แต่ลดลงเล็กน้อย 2% Y-Y
หากไม่รวมรายการพิเศษ กำไรปกติจะเพิ่มขึ้น 18%Q-Q ส่วนหนึ่งเนื่องจากเงินชดเชยแก่ผู้ใช้บริการจากปัญหาเครือข่ายไตรมาสนี้ 70 ล้านบาท น้อยกว่าในไตรมาสก่อนที่ 270 ล้านบาท และอัตราภาษีจ่ายลดลงเป็น 23% เป็นไตรมาสแรก จากเดิม 30% ในส่วนของบริการ คาดว่าจะเพิ่ม 3% Q-Q, 8% Y-Y มาจากรายได้ Nonvoice ที่โตสูงต่อเนื่อง 9% Q-Q, 36% Y-Y จากการใช้งาน Mobile Internet และความนิยม Smart Phone เพิ่มขึ้น และรายได้จากการขายเครื่องเพิ่มถึง 80% YY จากการขายเครื่อง iPhone 4s เต็มไตรมาส แต่ผลของอัตราค่าสัมปทานที่เพิ่มขึ้น 5% (ตั้งแต่กลางเดือน ก.ย. 2554) และดอกเบี้ยจ่ายเพิ่มขึ้นมาก 302% Q-Q, 138% Y-Y เป็นประมาณ 300 ล้านบาท ทำให้คาดว่ากำไรจะลดลงเล็กน้อย 2%
ปรับประมาณการกำไรปี 2012 ขึ้น 9%
เป็นเกือบ 1.2 หมื่นล้านบาทใกล้ปีก่อน
เพื่อเป็นการสะท้อนคาดการณ์กำไร 1Q12 ที่ดีกว่าเดิมที่เคยคาด เราจึงปรับประมาณการกำไรปีนี้ขึ้นจากเดิม 9% โดยปรับสมมติฐานหลักๆ คือ การเติบโตของรายได้ Nonvoice เป็น +25% จากเดิม +20% และปรับลดคาดการณ์ดอกเบี้ยจ่ายเหลือ 1,470 ล้านบาท จากเดิมระดับ 1,800 ล้านบาท จากคาดใช้เงินกู้ใหม่ประมาณ 2.4 หมื่นล้านบาท ลดลงจากคาดเดิมที่ 3 หมื่นล้านบาท ทำให้กำไรในปีนี้เพิ่มขึ้นมาเป็นใกล้เคียงกับปีก่อน ซึ่งดีกว่าเดิมที่คาดว่ากำไรจะลดลง 7% จากปีก่อน
การประมูล 3G ยังเป็นประเด็นบวกสำหรับกลุ่มนี้
กระบวนการต่างๆ ที่จะนำไปสู่การประมูล 3G คืบหน้าขึ้นเรื่อยๆ ล่าสุด เมื่อวันที่ 21 มี.ค.ที่ผ่านมา บอร์ด กสทช.ได้เห็นชอบ 3 ร่างแผนแม่บท คือ ร่างแผนแม่บทบริหารคลื่นความถี่ ร่างแผนแม่บทกิจการกระจายเสียงและโทรทัศน์และร่างแผนแม่บทโทรคมนาคม และคาดการประมูล 3Gในเดือน ก.ย.-ต.ค. ขั้นตอนต่อไป คือ ประกาศแผนฯ ลงในราชกิจจานุเบกษา ในสิ้นเดือน มี.ค.-เม.ย. และการสรุปร่างเกณฑ์การประมูลในเดือน พ.ค.มิ.ย. เพื่อเป็นข้อมูลก่อนทำ Public Hearing เรามองการประมูล 3G บนคลื่นใหม่ 2.1 กิกะเฮิรตซ์ เป็นประเด็นเชิงบวกกับบริษัทมือถือ โดยเฉพาะด้านโอกาสลดต้นทุนดำเนินงาน จากค่าใบอนุญาตที่จะลดลงเหลือ 6-8% (ไม่รวมค่าประมูลคลื่น) โดยคาด DTAC ได้ประโยชน์มากสุด เนื่องจากจ่ายค่าสัมปทานสูงสุดที่ 30% ขณะที่ ADVANC จ่ายเฉลี่ยระดับ 24.4% และ Truemove จ่าย 30% สำหรับสัมปทานปัจจุบัน แต่จ่ายประมาณ 20-22% สำหรับ Truemove H บนสัญญาร่วมกับ กสทโทรคมนาคม
ปรับราคาเป้าหมายขึ้นเป็น 101 บาท
การปรับประมาณการกำไรขึ้น ทำให้ราคาเป้าหมายถูกปรับขึ้นเป็น 101 บาท จากเดิม 93 บาท ราคาหุ้นปัจจุบันมีส่วนต่างจากราคาเป้าหมายมากที่สุดเมื่อเทียบกับ ADVANC, INTUCH และ TRUE จึงยังคงแนะนำซื้อ